《咏史》
明代·苏民怀

子房任侠雄，少时重然诺。观其博浪椎，气象亦挥霍。

猛气若豹蹲，绵力无鸡缚。所以圯上翁，每教以柔弱。

一篇黄石符，尽是老聃略。事急脱鸿门，玉斗留斟酌。

睨盼两英雄，玩弄若戏谑。炎精四百秋，功名在帷幕。

晚遂赤松游，进退实磊落。咄哉亚父谋，举玦空恣虐。

作者简介：苏民怀，字子仁，一字懋德。南海人。明世宗嘉靖四十三年（一五六四）举人。初官赵州，入为国子监丞，迁刑部主事，改户部，历郎中，终朗宁知府。著有《吹池稿》。清温汝能《粤东诗海》卷三二有传。